EkBass/fiwiki-20250220-pages-articles huggingface dataset:
Heidenheim an der Brenz

Heidenheim an der Brenz on kaupunki Baden-Württembergin osavaltiossa Saksassa. Lähimmät suuremmat kaupungit ovat Ulm ja Stuttgart. Heidenheim an der Brenz on Heidenheimin piirikunnan keskuskaupunki. Kesäkuun 2022 lopussa kaupungissa oli 29 544 asukasta. Heidenheimin suurin nähtävyys on Hellensteinin linna. Kaupungin kuuluisin asukas on ollut sotamarsalkka Erwin Rommel. Heidenheimin paikalla oli jo vuosina 85–150 roomalainen linnoitus nimeltä Aquileia. Vuonna 1356 keisari Kaarle IV antoi Heidenheimille kauppaoikeudet. ==Ystävyyskaupungit== Heidenheimilla on seitsemän ystävyyskaupunkia: * Jihlava, Tšekki (vuodesta 2002) * Clichy, Ranska (vuodesta 1958) * Sankt Pölten, Itävalta (vuodesta 1968) * Newport, Wales (vuodesta 1981) * Sisak, Kroatia (vuodesta 1988) * Döbeln, Saksa (vuodesta 1991) * Qianjiang, Kiina (vuodesta 1994) ==Lähteet== == Aiheesta muualla == * Kaupungin verkkosivut * Kaupungin turismisivut Luokka:Baden-Württembergin kunnat Luokka:Saksan kaupungit
Ulm

Ulm on Saksan Baden-Württembergin osavaltiossa sijaitseva kaupunki, joka on parhaiten tunnettu siitä, että sen tuomiokirkon torni on maailman korkein (161,53 m) kirkon torni. Kaupunki sijaitsee Saksan eteläosassa parin tunnin matkan päässä Münchenistä. Vuoden 2022 lopussa kaupungissa oli noin 129 200 asukasta, joista noin 30 400 oli ulkomaalaisia. Sen lisäksi noin 50 000 ihmistä matkustaa kaupunkiin töihin päivittäin. Virallisesti Ulm sijaitsee Tonavan pohjoisrannalla ja eteläpuolella Tonavaa sijaitsee Neu-Ulm-niminen kaupunki, joka kuuluu Baijerin osavaltioon. Molemmilla kaupungeilla on oma hallintonsa, mutta kaupunkien välillä on paljon yhteistoimintaa. Niinpä osavaltion ja kaupunkien rajaa ei helposti huomaa. Ulm julistettiin kaupungiksi vuonna 1164. Kaupunki sijaitsee Tonavan alkulähteillä. Kaupunki on myös kuuluisan fyysikon Albert Einsteinin syntymäpaikka. Ulm muodostaa oman kaupunkipiirinsä (Stadtkreis), eli se ei kuulu mihinkään Saksan piirikunnista. Vuosina 1953–1968 kaupungissa toimi Bauhausin perinteitä jatkanut Ulmin muotoilukoulu. == Maantiede == Ulm sijaitsee kohdassa, jossa Blau- ja Iller- joet yhtyvät Tonavaan 479 metrin korkeudella merenpinnasta. Suurin osa kaupungista, mukaan lukien vanhakaupunki, sijaitsee Tonavan vasemmalla rannalla. Vain Wiblingenin, Gögglingenin, Donaustettenin ja Unterweilerin kaupunginosat sijaitsevat oikealla rannalla. Vastapäätä vanhaakaupunkia joen toisella rannalla Baijerin osavaltiossa sijaitsee Neu-Ulmin ”kaksoskaupunki”. Se on Ulmia pienempi (60 000 as.) ja oli vuoteen 1810 saakka osa Ulmia. Lukuun ottamatta Tonavaa etelässä, kaupunki on metsien ja yli 620 metrin korkeuteen kohoavien kukkuloiden ympäröimä. Jotkut kukkuloista ovat osa Schwäbische Alb -ylätasankoa. Tonavan eteläpuolella tasangot ja kukkulat päättyvät lopulta Alppien pohjoiseen reunaan, joka on noin 100 kilometrin päässä Ulmista ja näkyvissä kaupungista selkeinä päivinä. Kaupunki on jaettu 18 kaupunginosaan (Stadtteile): Ulm-Mitte, Böfingen, Donaustetten, Donautal, Eggingen, Einsingen, Ermingen, Eselsberg, Gögglingen, Grimmelfingen, Jungingen, Lehr, Mähringen, Oststadt, Söflingen (mit Harthausen), Unterweiler, Weststadt ja Wiblingen. == Ulmissa syntyneitä ihmisiä == * Albert Einstein, fyysikko * Dieter Hoeneß, jalkapalloilija * Uli Hoeneß, jalkapalloilija * Otl Aicher, graafinen suunnittelija ja typografi == Ulmissa kuolleita ihmisiä == * Erwin Rommel, saksalainen sotamarsalkka ==Lähteet== == Aiheesta muualla == * Kaupungin verkkosivusto Luokka:Baden-Württembergin kunnat Luokka:Saksan kaupungit
Kirmukarmu

Kirmukarmu (tai Kirmu) on myyttinen hämäläinen sotapäällikkö.http://www.vesilahdenseurakunta.fi/historiaa/ http://www.narvasoft.fi/kktie/kirkarmu.html Hänen oletetaan eläneen mahdollisesti 1200-luvun alussa. Kirmukarmuun liittyy myös Vesilahdella sijaitseva Kirmukarmun mäki, joka on tunnettu merkittävistä merovingiaikaisista hautalöydöistään. Germund eli Girmund on mahdollisesti muinaisgermaaninen nimi, joka Kustaa Vilkunan mukaan tarkoittaa suomeksi keihäsvartijaa (ger, gir ’keihäs’, mundr ’vartija, suojelija’). Nimi sopii hyvin Kirmukarmuun liittyvään arkeologiseen ja perimätiedolliseen aineistoon. Tarinoissa Kirmukarmun kerrotaan lapsena herättäneen poikkeuksellisilla kyvyillään ihailua muissa. Hänen kerrotaan kasvaneen ankarassa kodissa rohkeaksi ja taitavaksi soturiksi. Hänen joukkojensa sotaretket kohdistuivat tarinoiden mukaan pääasiassa Novgorodiin. Rautakauden loppu oli Itämeren alueella väkivaltaista aikaa alueen heimojen tehdessä ryöstöretkiä aktiivisesti toistensa maille. Vastaavasti Novgorodista tehtiin historiallisten lähteiden mukaan vuodesta 1042 lähtien useita sotaretkiä Suomeen. Pakanallisen Kirmukarmun sanotaan vainonneen kristittyjä. Kansantarinat kertovat rauhanomaisen kristinuskon levittäjän, Hunnun Herran, ja Kirmukarmun kohtaamisista. Kirmukarmu sidotutti Hunnun Herran puuhun ja jätti tämän kuolemaan nälkään. Hunnun herra ei kuitenkaan Kirmukarmun ihmetykseksi kuollut. Lopulta Hunnun herra pakeni, mutta jäi kiinni, jolloin Kirmukarmu repi häneltä kädet irti. Paikalliset kuitenkin pelastivat Hunnun herran ja sitoivat tämän käsien tyngät.SKS, Frans Kärjen kokoelmat, mm. nrot 13919-13927 Kirmukarmun kerrotaan haavoittuneen ja joutuneen joukkoineen Venäjälle vangiksi. Mahdollisesti kyseisen Novgorodiin suuntautuneen epäonnistuneen sotaretken seurauksena Kirmukarmun sanotaan pettyneen pakanallisiin jumaliinsa ja vaikuttuneen Hunnun herran uhrimielestä, jonka vuoksi hän lopulta kääntyi kristinuskoon.SKS, Frans Kärjen kokoelmat, mm. 13956 Kirmukarmun tovereihin kerrotaan kuuluneen muiden muassa Kaakilan linnankallion lähettyvillä elänyt Uljas-Urtti, Jaanun lappalainen setämies, venäjän kieltä osannut Osmo Karjalainen sekä Tarkan Mielikkitytär. == Lähteet == ==Aiheesta muualla== *Nähtävyyksiä Vesilahdessa: Kirmukarmu *www.Vesilahti.fi Klaus Kurjen tie Luokka:Suomen rautakautiset muinaisjäännökset Luokka:Suomalaiset taruhenkilöt Luokka:Suomen keskiajan henkilöt Luokka:Vesilahti Luokka:Pirkanmaan historia
David Berkowitz

David Richard Berkowitz (syntyjään Richard David Falco s. 1. kesäkuuta 1953) on pahamaineinen sarjamurhaaja, joka tunnetaan paremmin nimellä Samin poika (Son of Sam). Hän tappoi New Yorkissa 1970-luvulla kuusi ihmistä ja haavoitti useita muita. Hänen ristimänimensä oli Richard David Falco — Berkowitz oli hänen adoptiovanhempiensa nimi. Hänet adoptoitiin kolmen päivän ikäisenä. Davidin ollessa 14-vuotias hänen adoptioäitinsä kuoli. Berkowitzin äiti oli juutalainen, ja myös Berkowitz itse identifioi itsensä juutalaiseksi. Berkowitz tapasi biologisen äitinsä vuonna 1975. Oikeudenkäynnin yhteydessä häntä tutkineen psykologin mukaan tappaminen oli kosto naissukupuolelle ja etenkin äidille. Berkowitzillä oli vaikeuksia hyväksyä olevansa adoptoitu, ja ettei hänen äitinsä ollut halunnut häntä. Murhat alkoivat kolmivuotisen armeijauran jälkeen. Ensimmäiset tapahtuivat 29. heinäkuuta 1976, kun hän ampui autoa, jossa istui kaksi tyttöä. Jody Valentini haavoittui ja Donna Lauria kuoli. Nimi ”Samin poika” oli peräisin Sam Carr -nimiseltä naapurilta, joka oli myös vuokraisäntä. Berkowitz väitti Carrin olevan demoni, jonka paha labradorinnoutaja käski häntä tappamaan. Viranomaiset huomasivat tammikuussa 1977 tapahtuneen 4. hyökkäyksen jälkeen Berkowitzin uhrien olevan joko pareja tai teinityttöjä, joilla oli pitkä, tumma tukka. Berkowitz pidätettiin 10. elokuuta. Hän oli saanut pysäköintisakon viimeisimmän rikospaikan läheisyydessä, mikä johdatti etsivät hänen luokseen. Berkowitz tunnusti heti. Hänet tuomittiin 12. kesäkuuta 1978 kuuteen elinkautiseen vankeuteen (vähintään 365 vuotta). == Son of Samin laki == Son of Samin laki ajettiin New Yorkin osavaltiossa läpi murhien jälkeen estämään rikollisia hyötymästä taloudellisesti teoistaan, kuten elämäkerran kirjoittamisella.N.Y. Executive Law § 632-a (McKinney 2005) Laki velvoittaa tiedottamaan rikosten uhreille jos tuomittu henkilö saa 10 000 dollaria tai enemmän mistä tahansa lähteestä.N.Y. Corrections Law § 500-c (McKinney 2006) == Berkowitz elokuvissa== Spike Lee ohjasi Berkowitzista elokuvan Summer of Sam (1999), jossa Berkowitzia esittää Michael Badalucco. Dokumentissa Samin poika (Son of Sam: The Hunt for a Killer, 2017) käydään läpi vuonna 1976 alkanutta murhasarjaa.https://www.is.fi/tv-ja-elokuvat/art-2000005576397.html == Lähteet == == Aiheesta muualla == Luokka:Yhdysvaltalaiset sarjamurhaajat Luokka:Yhdysvaltalaiset elinkautisvangit Luokka:Vuonna 1953 syntyneet Luokka:Elävät henkilöt
Danny Rolling

Daniel ”Danny” Harold Rolling (26. toukokuuta 1954 – 25. lokakuuta 2006) oli ”Gainesvillen viiltäjänä” tunnettu sarjamurhaaja, joka tunnusti syyllistyneensä elokuussa 1990 viiden opiskelijan raakaan surmaan Gainesvillessä, Floridan osavaltiossa. Hän tunnusti raiskanneensa useat uhrinsa sekä tehneensä myös Louisianan Shreveportissa marraskuussa 1989 tapahtuneen kolmoissurman, sekä myönsi yrittäneensä tappaa oman isänsä toukokuussa 1990. Yhteensä Rolling tunnusti tappaneensa kahdeksan ihmistä, mutta uhrien lukumäärä saattaa olla suurempi. == Varhaiset vuodet == Danny Rollingin vanhemmat olivat James ja Claudia Rolling. Hänen isänsä oli väkivaltainen vaimoaan, Dannya ja tämän pikkuveljeä Keviniä kohtaan. Claudia Rolling yritti jättää miehensä useita kertoja, mutta palasi aina takaisin. James Rolling oli ammatiltaan poliisi. Teinivuosinaan Danny istui vankilassa tekemänsä ryöstösarjan vuoksi. Hänellä oli vaikeuksia sopeutua aikuisena yhteiskuntaan ja pitää työpaikkansa. Lopulta vuosien pahoinpitelyjen jälkeen Rolling yritti tappaa isänsä. == Gainesvillen viiltäjä == Danny pakeni sittemmin Floridaan, jossa hän aloitti murto- ja ryöstökierteen. Rikollisura huipentui viiden oppilaan murhaan Gainesvillen yliopistoalueella. Hänellä oli tapana järjestää ruumiit asuntoloissa mahdollisimman järkyttävällä tavalla: toisinaan hän leikkasi päät irti ja sijoitti peilejä ympäri huonetta siten, että huoneeseen astuva henkilö järkyttyisi mahdollisimman paljon. Vaikka poliisilla ei ollut juuri johtolankoja ja tutkimukset venyivät vuosien mittaisiksi, Rolling pidätettiin lopulta ja hän sai moninkertaiset murhasyytteet. Yllättäen Rolling myönsi oikeudessa syyllisyytensä, ja hänet tuomittiin kuolemaan jokaisesta murhasta. Myöhemmin Rolling tunnusti kirjeessään tappaneensa 55-vuotiaan William T. Grissomin, tämän 24-vuotiaan tyttären Julien sekä 8-vuotiaan lapsenlapsen Seanin, kun nämä olivat valmistautumassa päivälliselle Grissomin kodissa 4. marraskuuta 1989. Shreveportin poliisi ilmoitti Gainesvillen poliisille murhapaikoissa havaituista samankaltaisuuksista. Shreveport ei koskaan vaatinut luovutusta, sillä kuolemantuomio oli Floridassa todennäköisempi kuin Louisianassa. == Teloitus == Rolling tuomittiin rikoksistaan lähes neljä vuotta myöhemmin, ja hän sai jokaisesta murhasta kuolemantuomion. Hänet teloitettiin myrkkyruiskeella 25. lokakuuta 2006, kun korkein oikeus oli kumonnut hänen viimeisen valituksensa. Rolling ei osoittanut katumusta tai pyytänyt anteeksi uhrien omaisilta. Sen sijaan hän lauloi itse säveltämänsä laulun. Hän söi viimeisellä ateriallaan hummeria, katkarapuja, paistettuja perunoita, mansikkajuustokakkua sekä teetä. Juuri ennen teloitusta Rolling tunnusti vielä kolme murhaa. Luokka:Yhdysvaltalaiset sarjamurhaajat Luokka:Floridan teloittamat henkilöt Luokka:Vuonna 1954 syntyneet Luokka:Vuonna 2006 kuolleet
Bernardo Bertolucci

Bernardo Bertolucci (16. maaliskuuta 1941 Parma, Italia – 26. marraskuuta 2018Bernardo Bertolucci, Oscar-Winning Director of ‘The Last Emperor,’ Dies) oli italialainen elokuvaohjaaja. Alkujaan Bertolucci tuli tunnetuksi runoilijana. Hän toimi muun muassa Pier Paolo Pasolinin apulaisohjaajana, kunnes ohjasi esikoisensa vuonna 1962. Bertoluccin tunnettuja elokuvia ovat muiden muassa Fasisti (1970), Viimeinen tango Pariisissa (1972), 1900 (1976) sekä Viimeinen keisari (1987), josta Bertoluccille myönnettiin parhaan ohjauksen Oscar-palkinto. Hänen myöhemmät elokuvansa ovat olleet monikansallisia yhteistuotantoja. Vuonna 2012 Euroopan elokuva-akatemia myönsi Bertoluccille elämäntyöpalkinnon. Myös hänen pikkuveljensä Giuseppe Bertolucci oli elokuvaohjaaja. Bertolucci kuoli 26. marraskuuta 2018 syöpään. Hänen viimeiseksi elokuvakseen jäi vuonna 2012 valmistunut draama Io e te. == Valikoitu ohjaajafilmografia == * Viikatemies (La commare secca, 1962; esikoiselokuva). * Fasisti (Il conformista, 1970). * Viimeinen tango Pariisissa (Ultimo tango a Parigi, 1972). * 1900 (Novecento, 1975). * Bertoluccin kuu / Kuu (La luna, 1979). * Naurettavan miehen tragedia (La tragedia di un uomo ridiculo, 1981). * Viimeinen keisari (The Last Emperor, 1987). * Suojaava taivas (The Sheltering Sky, 1990). * Pikku Buddha (Little Buddha, 1993). * Koskematon kauneus (Stealing Beauty, 1996). * The Dreamers (2003). * Io e te (2012). == Lähteet == == Aiheesta muualla == * * Luokka:Italialaiset elokuvaohjaajat Luokka:Parhaan ohjauksen Oscar-palkinnon saajat Luokka:Golden Globe -palkinnon saajat Luokka:BAFTA-palkinnon saajat Luokka:César-palkinnon saajat Luokka:Vuonna 1941 syntyneet Luokka:Vuonna 2018 kuolleet
Olympias

Olympias (, ?–316 eaa.) oli epeiroslainen (nykyisin Albania) prinsessa, Makedonian kuninkaan Filippos II:n vaimo ja Aleksanteri Suuren äiti. Olympiaan isä oli molossien kuningas Neoptolemos. Molossit olivat Epeiroksen suurimpia heimoja. Filippos ja Neoptolemus solmivat liiton vuonna 358 eaa., ja myöhemmin Filippos avioitui Olympiaan kanssa. Legendan mukaan Aleksanteri Suuren oikea isä ei ollutkaan Filippos vaan ylijumala Zeus. Aleksanteri oli tietoinen tästä ja käytti legendaa propagandassaan. Olympias sai Filippoksen kanssa myös tyttären, Kleopatran. Kukistettuaan kreikkalaiset vuonna 338 eaa. Filippos meni naimisiin Attaloksen veljentyttären Kleopatran kanssa. Ilmeisesti Kleopatra otti avioliiton yhteydessä uudeksi nimekseen Eurydike, joka oli muun muassa ollut Filippoksen äidin nimi.Hammond, s. 23. Tästä närkästyneenä Olympias lähti veljensä Aleksanterin luokse Molossiaan. Aleksanteri seurasi äitinsä mukana mutta palasi pian takaisin Makedoniaan. Vuonna 336 eaa. Filippos antoi Epeiroksen kuningas Aleksanterille hänen ja Olympiaan tyttären Kleopatran vaimoksi. Kun Filippos murhattiin häiden yhteydessä lokakuussa 336 eaa., epäilivät monet Olympiasta ja Aleksanteria. Olympias antoi murhata Filippoksen vaimon Eurydiken ja hänen lapsensa Karanoksen sen jälkeen kun Aleksanteri oli julistettu Makedonian kuninkaaksi. Kun Aleksanteri lähti valloittamaan Persian valtakuntaa, jäi Olympias Makedoniaan mutta piti kirjeitse yhteyttä poikaansa. Kun Olympiaan veli Aleksandros yllättäen kuoli, lähti Olympias Epeirokseen serkkunsa Aiakidaan holhoojaksi. Aleksanteri Suuri kuoli Babylonissa vuonna 323 eaa. Tämän jälkeen alkoi diadokkien valtataistelu. Aleksanterin velipuoli Filippos III ja hänen vastasyntynyt poikansa Aleksanteri IV valittiin kuninkaiksi ja heidän holhoojakseen Perdikkas. Aleksanterin Makedoniaa hallitsemaan jättämä Antipatros lupasi Perdikkaalle tyttärensä Nikaian, mutta Olympias lupasi hänelle oman tyttärensä Kleopatran, Aleksanteri Suuren sisaren. Antipatros vihastui tästä ja kukisti Perdikkaan ensimmäisessä diadokkisodassa, mutta hän kuoli pian sodan päätyttyä (319 eaa.). Antipatroksen seuraaja Polyperkhon joutui pakenemaan Antipatroksen poikaa Kassandrosta Epeirokseen. Mukanaan Polyperkhonilla oli Aleksanteri IV. Olympias liittoutui Polyperkhonin kanssa; ennen tätä hän ei ollut asettunut kenenkään puolelle. Olympias lähti serkkunsa Aiakidaan armeijan kanssa Polyperkhonia vastaan, ja yhdessä he hyökkäsivät Makedoniaa ja Kassandrosta vastaan vuonna 317 eaa. Kun Olympias sai käsiinsä Filippos III:n, hän antoi teloittaa tämän. Olympias jäi kuitenkin saarrokseen Pydnan kaupunkiin. Vaikka Aiakidas ja Polyperkhon yrittivät auttaa, oli hänen antauduttava Kassandrokselle. Kassandros antoi teloittaa Olympiaan ja Aleksanteri IV:n vuonna 316 eaa. == Lähteet == * ===Viitteet=== == Aiheesta muualla == Luokka:Antiikin kreikkalaiset
Ylijäämä

Ylijäämä on kuntien ja kuntayhtymien, osuuskuntien sekä yhdistysten ja säätiöiden tuloslaskelmissa yritysten tuloslaskelmien voittoa vastaava erä. Ylijäämää syntyy, kun tilikauden tuotot ovat suuremmat kuin kulut. Sitä käytetään myös budjetoinnissa silloin, kun budjetin tulot ovat suuremmat kuin menot. Ylijäämä-termin käyttö kuntien ja kuntayhtymien tuloslaskelmassa perustuu Kirjanpitolautakunnan kuntajaoston kunnille ja kuntayhtymille antamaan tuloslaskelmakaavaan. Osuuskunnan ylijäämästä on säädetty osuuskuntalaissa. Yhdistysten ja säätiöiden tuloslaskelmakaava, jossa tilikauden voitosta käytetään käsitettä ylijäämä, on annettu kirjanpitoasetuksessa. Ylijäämäsuhde tarkoittaa ylijäämän ja myyntituottojen suhdetta. Ylijäämän palautus tarkoittaa osuuskunnan ylijäämän jakamista jäsenille. Ylijäämä-sana esiintyy kansantaloustieteessä muissakin asiayhteyksissä, katso Taloudellinen ylijäämä. == Katso myös == * Alijäämä * Taloudellinen ylijäämä == Lähteet == * Taloustiedon taloussanasto, Taloustieto r.y., 1987, ISBN 951-628-145-1. === Viitteet === Luokka:Talouspolitiikka Luokka:Kirjanpito
Työmarkkinat

Työmarkkinat ovat työnantajien ja työntekijöiden väliset markkinat, joilla työnantajat etsivät työntekijöitä ja työvoimaan kuuluvat henkilöt etsivät työtä; kun tarjonta kohtaa kysynnän, työnhakija ja työnantaja solmivat työsuhteen. Työmarkkina on talouden suurin yksittäinen markkina ja sillä on monia erityispiirteitä. Käytännössä työmarkkinat eroavat täydellisen kilpailun mallista erityispiirteidensä takia. Talousteorian perusmallissa työvoiman kysyntä ja tarjonta määräävät muun muassa eri ammattialojen palkkojen suuruuden. Teorian taustalla on ajatus, että kun työvoiman kysyntä nousee tai tarjonta laskee, työntantajat nostaisivat alan palkkoja. Palkkojen nousu lisäisi puolestaan alan houkuttelevuutta, jolloin työvoiman tarjonta lisääntyisi. Perinteinen mikrotaloustieteen analyysi täydellisen kilpailun oletuksin kuvaa kuitenkin huonosti työmarkkinoiden nykyistä toimintaa. Monen pienipalkkaisen alan palkat ovat laskeneet suhteessa muihin aloihin, vaikka Suomessa vallitsee työnantajajärjestöjen mukaan huutava pula henkilöistä, jotka olisivat halukkaita tekemään kyseisiä töitäAnu Partanen: Tervetuloa töihin! Helsingin Sanomien kuukausiliite 8/2010, s. 48.. Työn taloustiede tutkii työmarkkinoiden toimintaa. Yleisiä kysymyksiä ovat, mitkä tekijät vaikuttavat työllistymiseen ja työttömyyteen sekä miten palkka määräytyy. Työttömyys ja sen pitäminen sopivalla tasolla ovat useimpien länsimaisten hallitusten prioriteettilistan kärjessä. Työmarkkinatasapaino tarkoittaa reaalipalkan ja työllisyyden välistä yhteyttä. Toisin sanottuna työmarkkinoiden tasapaino määrää palkkatason sekä työllisyyden. ==Katso myös== *Työmarkkina-asema *Työn taloustiede == Lähteet == == Aiheesta muualla == * Luokka:Mikrotaloustiede
Arkkiatri

Arkkiatri ( ’yli-, pää-’ ja iatros ’lääkäri’) on korkein Suomessa lääkärille myönnettävä arvonimi. Sen myöntää Tasavallan presidentti, ja Suomessa voi olla vain yksi arkkiatri kerrallaan. Itsenäisyyden ajan Suomessa arkkiatri on mielletty lääkärikunnan vanhimmaksi. Muutoin arkkiatreilla on pitkä ja monivaiheinen historia. Arkkiatri oli alun perin hallitsijan henkilääkäri, esimerkiksi Rooman valtakunnassa keisarin henkilääkäri (archiatri palatini). Neron lääkäri Andromakhos vanhempi olikin ensimmäinen, jota kutsuttiin arkkiatriksi. Ruotsin kuninkaan hovilääkäreitä alettiin kutsua arkkiatreiksi ensin Kaarle IX:n aikana. Hänen arkkiatrinsa oli Kasper Fidler eli Casparus Fidlerus (1570–1613). Myöhemmin arkkiatriksi nimettiin hovilääkärien lisäksi muitakin ansioituneita lääkäreitä. Arvonimeä myönnettiin Ruotsissa aina vuoteen 1856, ja se otettiin uudelleen käyttöön vuonna 1995. Arkkiatrin arvon Suomessa on saanut kaikkiaan 12 lääkäriä, joista itsenäisyyden aikana vuoden 1928 jälkeen kuusi. Nykyiselle arkkiatrille, professori Risto Pelkoselle, arvonimi myönnettiin vuonna 1995. == Suomalaiset arkkiatrit == Nimi Vuodet Gabriel von Bonsdorff 1817–1831 Johan Agapetus Törngren 1833–1859 Lars Henrik Törnroth 1844–1864 Evert Julius Bonsdorff 1859–1898 Otto Edvard August Hjelt 1885–1913 Johan Isak Björkstén 1896–1912 Klas Richard Sievers 1928–1931 Juho Jaakko Karvonen 1933–1943 Werner Oswald Renkonen 1943–1951 Arvo Henrik Ylppö 1952–1992 Nils Christian Edgar Oker-Blom 1992–1995 Risto Lauri Agathon Pelkonen 1995– == Lähteet == Luokka:Suomalaiset arvonimet
GMSK

GMSK () on taajuusmodulaation ja vaihemodulaation yhdistävä FSK-tyyppinen digitaalisen tiedon modulointiin tarkoitettu menetelmä. GMSK pyrkii käyttämään mahdollisimman kapeaa taajuusaluetta, jolloin se soveltuu hyvin digitaalisten radiosignaalien koodaamiseen. GSM-järjestelmä käyttää GMSK-modulointia siirtämään digitaalista puhetta ja dataa (GPRS). GMSK-moduloinnissa lähetettävän datan bittivirta muunnetaan sakara-aaltosignaalien vaihe-eroiksi ja tämä sakara-aaltosignaali suodatetaan sopivan levyisen Gaussin funktion (suodattimen) mukaan pyöristetyiksi pulsseiksi. GMSK-signaali muodostetaan pyöristetystä pulssista taajuusmodulaatiolla. Taajuusmoduloinnissa lähetin ja vastaanotin on synkronoitava ja GSM tekee sen lähettämällä purskeen pelkkää kantoaaltoa säännöllisesti FCCH (Frequency Correction CHannel) -kanavalla. GMSK on MSK:n alalaji (Minimum Shift Keying). == Katso myös == * modulointi ==Lähteet== Luokka:Modulointi en:Minimum-shift_keying#Gaussian_minimum- shift_keying
PSK

Vaiheavainnus eli PSK () kuuluu eksponentiaalisten modulaatiomenetelmien luokkaan. Vaihemoduloinnissa moduloiva signaali, viesti, muuttaa kantoaallon vaihetta suoraan ja hetkellinen vaihe kertoo sanoman arvon. Digitaalisessa vaihemoduloinnissa on päätettävä, mitä vaihetta käytetään millekin binäärisen symbolin arvolle. Esimerkiksi BPSK:ssa, binäärisessä vaiheavainnuksessa, voidaan määritellä vaihe nolla astetta merkitsemään viestin arvoa 0 ja +180 astetta merkitsemään viestin arvoa 1. Vaihemoduloinnissa on lähetin ja vastaanotin synkronoitava. PSK:n lajeja ovat: * BPSK (2 vaihe-eroa) * QPSK (4 vaihe-eroa) * 8PSK (8 vaihe-eroa) == BPSK == BPSK, binary phase-shift keying, binäärinen vaiheavainnus käyttää kahta kantoaallon vaihetta ilmaisemaan binäärisen viestin arvon 0 tai 1 esimerkiksi 0 ja +180 astetta. Modulointinopeus (baud) on sama kuin bittinopeus, koska käytössä on vain kaksi symbolia. Yleinen ja yksinkertainen tapa synkronoida lähetin ja vastaanotin on lähettää nollavaiheista kantoaaltoa tietyn ajanjakson ajan ja vastaanotin synkronoi itsensä ja tietää, että tämä vaihe esittää binääristä nollaa. == QPSK == QPSK, quadrature phase-shift keying, nelivaiheinen vaiheavainnus käyttää neljää kantoaallon vaihetta, esimerkiksi 0, +90, +180 ja +270 astetta, ja voi ilmaista 4 numeroarvoa 0-3 eli kaksi bittiä (00, 01, 10, 11). QPSK- signaalikonstellaatio on identtinen 4-QAM -signaalin kanssa. == 8PSK == 8PSK, 8-PSK, 8-phase-shift keying, 8-vaiheavainnus on PSK:n muoto, jossa symbolissa on käytössä 8 vaihetta ja siten voidaan ilmaista 8 numeroarvoa 0-7 eli kolme bittiä (000, 001, 010, 011, 100, 101, 110, 111). Esimerkiksi EDGE käyttää 8PSK-modulointia GSM-verkossa datasiirtoon (vrt. GMSK). Luokka:Modulointi
Bohrin säde

Bohrin atomimallissa Bohrin säde (a_0) on elektronin alimman energiatilan säde: a_0 = {{4\pi\varepsilon_0\hbar^2}\over{m_e e^2}} missä: :\varepsilon_0 on tyhjön permittiivisyys :\hbar on Diracin vakio tai "redusoitu Planckin vakio" :m_e on elektronin lepomassa ja :e on alkeisvaraus Bohrin säteen arvo on 5,29189379×10-11 m, noin 53 pikometriä (tai noin puoli ångströmiä). Bohrin sädettä käytetään usein atomifysiikan laskuissa mittayksikkönä. Luokka:Kvanttimekaniikka Luokka:Pituusyksiköt
Aarnihauta

Aarnihaudat ovat suomalaisessa kansanperinteessä taianomaisia paikkoja, joihin on haudattu aarre. Samantapaisia tarinoita on kerrottu laajalti Euroopassa. Monin paikoin Suomessa hiidenkiukaita eli röykkiöhautoja on voitu pitää aarnihautoina. Tämä uskomus oli todennäköisesti syntynyt siitä, että röykkiöhaudoista löydettiin toisinaan vainajan mukaan laitettuja arvoesineitä. Joskus aarnihaudan uskottiin olevan salaperäisellä kentällä tai aukiolla, joskus taas suossa tai veden alla. Monissa tarinoissa kerrottiin virvatulten eli aarnivalkeiden (tai aarretulien, aarreliekkien) palavan aarnihaudan luona. Varsinkin juhannusyönä ajateltiin virvatulten merkitsevän aarteen paikkaa. Virvatulen ilmaantuminen aarnihaudalle merkitsi yleensä otollista aikaa saada aarre nousemaan maan kätköistä, tai että aarre oli jo kohonnut esiin. Usein aarretta merkitsevän virvan kerrottiin olevan vihreä tai sininen. Harvinaisia kertomuksissa aarnihautoihin yhdistettyjä ilmiöitä ovat aarnihaudalta kohoava savu tai sieltä kantautuvat äänet, jopa aavemaiset ihmisäänet. Yleensä kertomuksiin virvatulista ei kuitenkaan kuulu savua tai ääniä, vaan virvatulet ovat tunnusomaisesti hiljaisia. Aarnihaudalla saattoi olla vartijanaan haltiamainen olento, josta voitiin käyttää nimityksiä Aarni, Kratti tai haltija. Olento saattoi maata aarteen päällä sitä vartioiden, tai puhdistaa arvometalleja liekillä, jolloin näkyi virvatuli. Kaikkiin tarinoihin aarnihaudoista ei kuitenkaan kuulu tällaista olentoa. Tarinat kertoivat ihmisten paenneen vainoja ja jättäneen aarnihautoihin kalleuksiaan. Aarre saattoi olla esimerkiksi rahoja kuparikattilassa. Myös alueella asuneiden lappalaisten tai taruolentojen kerrottiin lähdettyään jättäneen aarnihautoihin aarteita. Useissa tarinoissa aarnihautoja tehdessä oli pantu sellainen uhri (katso uhrin pano), että aarteen saisi ylös vain tiettyjä tunnustekoja tekemällä tai vain tiettyyn aikaan (kuten juhannusyönä). Eräs tunnusteko oli jonkun rautaesineen heittäminen aarreliekkiin. Erään aarteen saattoi taas nostaa vain hautaajan omalla kädellä, ja tämän takia käsi varastettiin hänen haudastaan. Usein tunnusteko kuitenkin oli hyvin vaikea tai täysin mahdoton toteuttaa, kuten karauttaa paikalle yksiöisellä (eli eilen syntyneellä) orilla yksiöistä jäätä myöten, tai kyntää maa kukolla ja karhia kanalla. Jos mies oli rikas, saatettiin hänen maillaan arvella olevan aarnihauta, josta mies kävi aika ajoin nostamassa lisää kalleuksia. == Lähteet == * * * WSOY Facta: Aarnihauta Luokka:Suomalaisen mytologian paikat ja olotilat Luokka:Suomalaiset myyttiset esineet Luokka:Aarteet
Kanavointi

Kanavointi voi tarkoittaa ainakin seuraavia asioita: * Spiritismissä: tapa olla yhteydessä kuolleiden kanssa. Katso Kanavointi (spiritismi). * Tekniikassa: Kanavanvaraus
Modulaatio

Modulaatio voi tarkoittaa ainakin seuraavia: * modulaatio tarkoittaa elektroniikassa alkuperäisen signaalin yhdistämistä toiseen signaaliin (kantoaaltoon), esimerkiksi radiolähetystä varten * modulaatio tarkoittaa musiikissa siirtymistä jonkin teoksen aikana sävellajista toiseen.
Pohjois-Aasia

Pohjois-Aasiaan lasketaan yleensä kuuluvan vain Siperia eli Venäjän itäiset osat. == Väestö == Suurin kansanryhmä ovat venäläiset. Etnisistä vähemmistöryhmistä suurin ovat burjaatit ja muita merkittävimpiä ovat jakuutit, saksalaiset ja tataarit Siberian Tatars . == Ilmasto == Pohjois- Aasian pohjoisimmat osat kuuluvat kylmään vyöhykkeeseen, mutta suurin osa pinta-alasta on kuitenkin lauhkealla vyöhykkeellä. Pohjois-Aasiassa vaikuttaa mannerilmasto eli kesän ja talven lämpötilaerot ovat suuret. Ilmasto on kosteudeltaan hyvin kuiva. == Maantiede == Pohjois-Aasian suuria jokia ovat Jenisei, Amur ja Lena. Vuoristoja ovat muun muassa Altain vuoristo ja Verhojanskvuoristo. Suurin järvi Siperiassa on Baikaljärvi. Suurimmat kaupungit ovat Länsi-Siperian Novosibirsk ja Omsk sekä Itä-Siperian Irkutsk. == Lähteet == == Aiheesta muualla == Luokka:Aasian maantiede
Ceteris paribus

Ceteris paribus on latinaa ja tarkoittaa "muiden asioiden pysyessä yhtäläisinä". Kausaliteettia selitettäessä voidaan käyttää termiä ceteris paribus viittaamaan siihen, että selitetyn lähtötilanteen ja annettujen lähtöarvojen lisäksi prosessin lopputulokseen saattaa vaikuttaa myös kausaalisen prosessin ulkopuolisten tekijöiden muutos. Termiä käytetään usein taloustieteissä kuvaamaan dynaamisen järjestelmän tiettyjen osaprosessien toimintaa, kun kaikki vaikuttaa kaikkeen. Voidaan esimerkiksi sanoa, että jos pihvin hinta laskee, "ceteris paribus", yhä useammat ihmiset ostavat pihviä. Tällöin muita kysyntään liittyviä muutoksia kuin lihan hinnan muutos ei tapahdu. Tällainen muu muutos voisi olla esimerkiksi kuluttajien käytettävissä olevien tulojen muutos, joka vaikuttaa kuluttajien haluun ostaa tietyn hintaluokan hyödykkeitä. == Katso myös == * Hempelin–Oppenheimin malli ==Lähteet== == Aiheesta muualla == * Luokka:Filosofian termit Luokka:Latinankieliset fraasit Luokka:Logiikka Luokka:Taloustieteen käsitteet Luokka:Tieteenfilosofia
CFP-frangi

CFP-frangi (ransk. franc Pacifique tai franc CFP, CFP tulee sanoista Colonies françaises du Pacifique – Ranskan siirtomaat Tyynellämerellä) on rahayksikkö, jota käytetään Ranskalle kuuluvilla Tyynenmeren alueilla Ranskan Polynesiassa, Uudessa-Kaledoniassa sekä Wallis ja Futunasaarilla. Sen virallinen valuuttalyhenne on XPF. 1\. tammikuuta 1999 lähtien CFP-frangi on ollut sidottuna euroon kiinteällä kurssilla 1 € = 119,26 CFP. Syyskuun 15. päivänä 2021 annetussa asetuksessa, joka tuli voimaan 26. helmikuuta 2022, nimi CFP franc määritellään "Tyynenmeren ranskalaisten yhteisöjen frangiksi". == Lähteet == == Aiheesta muualla == Luokka:Oseanian rahayksiköt Luokka:Ranskan merentakaiset alueet Luokka:Ranskan talous Luokka:Rahaliitot
Tegucigalpa

Tegucigalpa on Hondurasin pääkaupunki ja maan suurin kaupunki. Vuoden 2013 väestönlaskennassa kaupungissa oli vajaat miljoona asukasta. Kaupunki sijaitsee Picacho-vuoren rinteellä 975 metriä merenpinnan yläpuolella. Tegucigalpan lämpötila on varsin tasainen ympäri vuoden. Viileimpien kuukausien, tammi- ja joulukuun keskilämpötila on hiukan alle 20 astetta, lämpimimpien eli huhti-toukokuun keskilämpötila 23 asteen vaiheilla. Kuiva kausi kestää joulukuusta maaliskuuhun. Hurrikaani Mitch aiheutti kaupungissa huomattavia tuhoja vuonna 1998. Tegucigalpa perustettiin 1500-luvulla ja se oli kulta- ja hopeakaivostoiminnan keskus alueella. Itsenäisen Hondurasin tasavallan pääkaupunki vaihtui Tegucigalpan ja Comayaguan välillä, kunnes se vuodesta 1880 on ollut Tegucigalpa. Vuonna 1938 siihen yhdistettiin Choluteca -joen eteläpuolella sijaitseva Comayagüela. Toncontínin kansainvälinen lentoasema sijaitsee seitsemän kilometriä kaupungin keskustasta. Sittemmin lentomatkustus on siirtynyt paljolti vuonna 2021 matkustajalenloille avautuneelle lentoasemalle. Suomen ulkoministeriö varoittaa matkailijoihin kohdistuvasta väkivaltaisesta rikollisuudesta Tegucigalpassa, San Pedro Sulassa ja Karibian rannikon saarilla. Aseellisia ryöstöjä, varkauksia, murtoja, autonkaappauksia ja raiskauksia esiintyy. == Lähteet == == Aiheesta muualla == * * Luokka:Seulonnan keskeiset artikkelit
Musta lista

Musta lista on luettelo ei-toivotuista henkilöistä, joilta kielletään jokin palvelu tai sisäänpääsy tai joille ei tarjota töitä. Musta lista voi olla myös luettelo kielletyistä asioista. Esimerkiksi joillakin ravintoloilla on musta lista tunnetusti huonosti käyttäytyvistä asiakkaista, joilla on siitä syystä porttikielto ravintolaan. Myös monet chatit käyttävät mustaa listaa, jottei tietty henkilö voi osallistua keskusteluun tai kommentoida sitä. Joihinkin matkapuhelimiin ja niiden liittymiin on mahdollista saada musta lista; mustalla listalla oleville soittajille puhelin on aina "varattu", eivätkä he näin voi soittaa henkilölle. Suomessa kilpailu- ja kuluttajaviraston julkaisema Kuluttaja-lehti pitää mustaa listaa yrityksistä, jotka eivät ole maksaneet kuluttajille kuluttajariitalautakunnan päättämiä korvauksia. ==Katso myös== * Musta lista (sähköposti) * Hollywoodin musta lista * Black Book (pelaaminen) ==Lähteet== Luokka:Aggressio Luokka:Nimilistat Luokka:Viestintä
MPLS

MPLS ( on menetelmä, jolla kuljetetaan esimerkiksi IP-paketteja ennalta määriteltyjen yhteyksien ylitse nopean runkoverkon solmujen kautta ilman, että solmujen tarvitsee tehdä reititystä. ==Historia== MPLS-tekniikan kehitys alkoi 1990-luvun puolen välin jälkeen, kun IETF alkoi kehittää ATM-tekniikalle korvaajaa, joka soveltuisi paremmin IP-protokollan laajamittaiseen käyttöön. Teknikkaa kehitettiin alun perin verkko-operaattoreille, mutta se on nykyisin yleistinyt yksityisille organisaatioille tarjottavaksi palveluksi. Osa MPLS- tekniikalla alun perin haetuista tavoitteista ovat menettäneet merkitystään tietotekniikan ja verkkotekniikan kehittyessä. Näistä palveluista tärkeimpiä ovat OSI-mallin kolmannella tasolla toteutettavat VPN-palvelut sekä erilaiset reititysratkaisut. ==Toiminta== MPLS yhdistää OSI-mallin tasojen 3 (reititys) ja 2 (kytkentä) vahvuudet tehokkaiksi tietoverkoiksi. Tekniikka perustuu esimääriteltyihin reitityksiin verkon tulo- ja lähtöpisteiden välillä. Verkossa kulkevat paketit "leimataan" MPLS-verkkoon saapuessa, jonka jälkeen jokainen verkon reititin tietää minne paketti pitää toimittaa esimääriteltyjä reittejä pitkin. Tekniikan tehokkuus perustuu siihen, että tämä voidaan tehdä laitteistotasolla, ja se on nopeampaa kuin ohjelmistotasolla tehtävä pakettien ohjaus vastaanottajan osoitteen perusteella. MPLS-verkko koostuu reunareitityslaitteista (LER, Label Edge Routers) ja runkoreitittimistä (LSR, Label Switching Routers). Verkkoon muodostuvat esimääritellyt reititykset (LSP, Label Switching Path) ovat yksisuuntaisia. == Standardointi == MPLS määritellään seuraavassa RFC-dokumentissa: * ==Lähteet== Luokka:Tietoliikenneprotokollat
Sanctuary (kappale)

Sanctuary on Iron Maidenin toinen single, jonka b-puolina olivat "Drifter", joka päätyi Killers -levylle, sekä "I've Got The Fire". Se julkaistiin 23. toukokuuta 1980, ja se ylsi listan sijalle 29. Kappale on Iron Maiden -albumilta. "Sanctuary"-kappaleen ovat tehneet basisti Steve Harris, silloinen laulaja Paul Di'Anno sekä kitaristi Dave Murray, joka ei kovin useasti ole osallistunut Iron Maiden -kappaleiden kirjoittamiseen. Albumin kappaletta ei julkaistu yhtyeen esikoisalbumin Ison-Britannian versiossa, mutta se julkaistiin Yhdysvaltojen versiossa. Kappale julkaistiin kuitenkin albumin remasteroidussa versiossa. Kappale on kuultu lukuisissa konsertissa vuosien varrella. ==Kappaleet== # # (vain Hollannissa) # # == Lähteet == Luokka:Iron Maidenin kappaleet Luokka:Vuoden 1980 kappaleet
Menninkäinen

Menninkäinen on yksinäisillä paikoilla asustava, yleensä ihmisille suopea henkiolento. Nimitystä käytetään myös vastaavista hahmoista saduissa. Menninkäinen on pieni tai hyvin pieni pimeästä pitävä taruolento, joka muistuttaa tonttua, peikkoa ja keijukaista. Menninkäinen on ilmeisesti alun perin tarkoittanut vainajaa ja manalaista. Sana menninkäinen tulee todennäköisesti muinaisgermaanin muistoa tarkoittavasta sanasta. Joskus sanalla tonttu ja menninkäinen on tarkoitettu samaa asiaa mutta nykyään tonttua pidetään ystävällisempänä kuin menninkäistä. Menninkäiset kerrotaan toisinaan karvaisiksi. Menninkäiset liikkuvat vain öisin, sillä ne eivät välttämättä kestä päivänvaloa. Menninkäisistä on monia erilaisia kuvauksia, mutta usein ne ovat vieraita ja outoja olentoja, joiden motiivit ovat tuntemattomat ihmisille päinvastoin kuin tiettyihin elementteihin liittyvien väkien. Menninkäiset ovat voineet tulla mellastamaan kirkkoon öisin, jolloin niitä on pidetty pikku paholaisina. Nykyajan lastentarinoissa menninkäiset esitetään yleensä herttaisina, ujoina ja mukavina olentoina. Menninkäiset voivat asua metsänväen tavoin usein metsässä, kaukana ihmisistä. Ne saattavat pälyillä ihmisiä ikkunan tai puunrungon takaa, tai istuskella ryhmänä kivellä ihmistä tuijottaen. Menninkäiset järjestävät mielellään pitoja, joissa syödään, juodaan ja tanssitaan. Menninkäiset pitävät kiiltävistä esineistä. == Lähteet == Luokka:Taruolennot Luokka:Suomalaiset jumalat ja taruolennot
Luna 20

Luna 20 () oli neuvostoliittolainen miehittämätön avaruuslento Luna- avaruusohjelmassa. Kantorakettina oli Proton 8K82K. Laukaisu tapahtui 14. helmikuuta 1972 kello 3.27.59 UTC ja 21. helmikuuta kello 19.19 UTC Luna 20 laskeutui Kuuhun Apolloniuksen ylängölle lähelle Mare Fecunditatista, 120 km paikasta, johon Luna 16 oli laskeutunut. Luna 20:n nousuvaihe laukaistiin Kuun pinnasta 22. helmikuuta 22.58 UTC mukanaan 30 grammaa kuunäytteitä suljetussa kapselissa. Se laskeutui Neuvostoliittoon 25. helmikuuta 1972. == Lähteet == == Aiheesta muualla == * Luna 20 NSSDC:n sivuilla Luokka:Luna-ohjelma Luokka:Vuoden 1972 avaruustoiminta
North American X-15

North American X-15 on yhdysvaltalainen kokeellinen rakettikäyttöinen lentokone, jonka suunnitteli North American Aviation. Se on X-1-koneen ohella kuuluisin Yhdysvaltojen X-sarjan kokeellisista lentolaitteista. X-15 saavutti monia nopeus- ja korkeusennätyksiä 1960-luvun alussa ja keräsi paljon kokemuksia, joita käytettiin myöhemmissä lentokoneissa ja avaruussukkulan suunnittelussa. X-15 -ohjelman aikana 13 lentoa saavutti Yhdysvaltojen 50 mailin, noin 80 kilometrin määritelmän avaruuslennon korkeudelle jolloin lentäjät saivat Yhdysvaltain ilmavoimilta astronautin statuksen. Näistä kaksi rikkoi myös FAI:n määrittelemän sadan kilometrin avaruuslennonrajan. X-15 -koneita rakennettiin kolme kappaletta ja niillä lennettiin kaikkiaan 199 lentoa, joista ensimmäiset vuonna 1959 ja viimeinen 24. lokakuuta 1968. Kaksitoista koelentäjää ohjasi yksipaikkaista konetta, muun muassa Neil Armstrong (ensimmäinen kuukävelijä) ja avaruussukkula-ohjelmaan osallistunut Joe Engle. Lennolla 191 15. marraskuuta 1967 koelentäjä Michael J. Adams kuoli X-15:n jouduttua pyörimisliikkeeseen ja hajottua ilmassa. X-15 lähetettiin matkaan Boeing B-52 Stratofortress-pommittajan siiven alta noin 13 500 metrin korkeudessa ja 800 km/h nopeudessa. 23\. elokuuta 2005 kahdeksasta X-15-koelentäjästä kolme, jotka eivät olleet aikoinaan sotilaslentäjiä, saivat siviiliastronautin siivet; NASAn sotilaslentäjätaustaiset lentäjät saivat astronautin siivet aselajiltaan. Huomionosoituksen saajat olivat eläkkeellä oleva NASAn lentäjä Bill Dana ja kuolleita John B. McKayta ja Joseph A. Walkeria edustaneet perheet. Kone rakennettiin tutkimaan lentokonerakenteiden, materiaalien ja ohjainpintojen toimintaa hypersoonisilla nopeuksilla ja hyvin suurilla korkeuksilla. Lennot olivat lyhyitä ja kestivät vain noin 10 minuuttia kukin. Moottorivoimalla lentoa oli vain 85 sekuntia, jonka jälkeen kone liiti laskuun. Koneessa oli kaksi pudotettavaa polttoainesäiliötä siipien alapuolella rungon molemmin puolin. Säiliöihin mahtui yhteensä 6 120 kg polttoainetta.Gatland, K., 1968: s. 95 == Tekniset tiedot == == Lähteet == * Gatland, Kenneth: Avaruuslennot. Otava, Helsinki, 1968. Suom. Sakari Ahlbäck. S. 94–95, 144, 205–206 * Hirvonen, Pauli: MMM - Nuorten Ilmailukirja. S. 32 Helsinki, Otava, 1961 === Viitteet === == Kirjallisuutta == * Mitä-Missä- Milloin, Kansalaisen Vuosikirja 1960: s. 242 * Mitä-Missä-Milloin, Kansalaisen Vuosikirja 1961: s. 46 (Uutiskatsaus, elokuu 1960) == Aiheesta muualla == * NASAn X-15 sivu * NASA Dryden X-15 kuvakokoelma * X-15 Hypersonic History X-15 Luokka:Yhdysvaltalaiset experimental-ilma-alukset Luokka:1950-luvun experimental-ilma-alukset Luokka:Avaruuslentokoneet Luokka:Miehitetyt avaruuslennot
Tonaalinen

Tonaalinen voi viitata * tonaaliseen musiikkiin, joka tukeutuu perussäveleen eli toonikaan, tai * tonaaliseen kieleen, jossa esiintyy eri tooneja.
Li Bai

Li Bai (, Lǐ Bó tai Lǐ Bái, usein myös muodossa Li Po, 701–762) oli Kiinan klassisen runouden kultakauden, Tang-kauden, tunnetuimpia runoilijoita. Li Bai tunnetaan erityisesti boheemeista, taolaishenkisistä luonnonkuvauksista ja juomalauluista. Hänen mainettaan ovat kasvattaneet myös monet häneen liittyvät legendat. Tunnetuimman legendan mukaan Li Bai hukkui pudottuaan veneestä yrittäessään juovuspäissään tavoitella kuun kuvajaista. ==Elämäkerta== Li Bai syntyi vuonna 701 Keski-Aasiassa ja sai kohteliaisuusnimen (zi) Taibai Venuksen mukaan hänen äitinsä nähtyä planeetan unessa hieman ennen Lin syntymää. Joissain yhteyksissä on esitetty, että Li ei olisi ollut taustaltaan han-kiinalainen, vaan olisi kuulunut johonkin toiseen etniseen ryhmään Keski- Aasiassa syntyneenä. Valtanäkemyksen mukaan Lin isoisä oli kuitenkin muuttanut alueelle Kiinan sydänmailta. Lin isä muutti poikansa syntymän jälkeen perheineen Shun eli nykyisen Sichuanin alueelle, jota Li piti sittemmin kotiseutunaan. Li kiinnostui taolaisesta kuolemattomuudesta, mutta haaveili toisaalta myös kungfutselaisuudelle tyypillisestä urasta hovissa. Eri vaikutteiden johdosta Li kiinnostui nuoruudessaan monista eri aiheista, kuten kungfutselaisista klassikoista, filosofisista tutkielmista, miekkailusta ja jousiammunnasta. Li vietti suuren osan elämästään matkaillen. Hän lähti kotiseuduiltaan Sichuanista 26-vuotiaana purjehtien alas Jangtsejoen vartta viettäen huoletonta elämää juopotellen ja tavaten aikansa julkisuuden henkilöitä kehitellen samalla pakkomielteisen runoilijan persoonaansa. 41-vuotiaana Li värvättiin Chang’anin eli nykyisen Xi’anin Hanlin-akatemiaan taolaisen ystävänsä Wu Yunin suosituksesta. Hänestä tuli nopeasti tunnettu, kun runoilija He Zhizhang kuvaili eräästä hänen runoaan The Road to Shu Is Harsh? ylistävään sävyyn. Kuitenkin vain hieman myöhemmin Li loukkasi joitakin vaikuttavia virkamiehiä ja menetti virkansa akatemiassa viettäen loppuelämänsä vaellellen paikasta toiseen. Li poikkesi muista Tang-kauden suurista runoilijoista siinä, ettei hän koskaan suorittanut virkatutkintoa eikä hänellä ollut akatemiauransa jälkeen virallista asemaa ==Tuotanto== Li Baita pidetään yhtenä Tang-dynastian ajan merkittävimmistä kirjallisuuden vaikuttajista jääden vain hieman Kiinan parhaana pidetyn runoilija Du Fun varjoon. Li Bailta on säilynyt noin tuhat runoa. Toisaalta Lin runouteen heijastuu hänen romanttinen elämänkatsomuksensa ja ehkäpä yhtenä Kiinan tunnetuimmista viininystävistä runoudessa esiintyy usein myös juomisen riemu. Muita Lin runouden teemoja ovat esimerkiksi ystävyys, yksinäisyys ja ajankulu. == Lähteet == == Kirjallisuutta == * == Aiheesta muualla == Luokka:Kiinalaiset runoilijat Luokka:Vuonna 701 syntyneet Luokka:Vuonna 762 kuolleet Luokka:Seulonnan keskeiset artikkelit
Sohva

Sohva on pehmustettu, useamman henkilön istuttava istuin. Se on tyypillinen kaluste olohuoneessa tai muussa oleskeluun tarkoitetussa tilassa ja tavallisesti tarjoaa istumapaikan 2–4 henkilölle. Kulmasohva voi olla sisään- tai ulospäin taittuva, ja se kootaan usein paloista, jolloin saadaan yksilöllinen sisustuselementti. Divaanista puuttuu toisen pään selkä- ja käsinoja. ==Rakenne== Sohva koostuu istuinosasta, selkänojasta ja tavallisesti myös päädyissä olevista käsinojista. Istuinosa sijaitsee yleensä lattiatason yläpuolella neljän jalan varassa, mutta on myös sohvia, joiden paksu istuinosa lepää koko alapinnaltaan lattiatasossa. Sohvan runko valmistetaan yleensä puusta. Pehmusteena on kylmävalumuovia, vaahtomuovia, silikonikuituvanua tai untuvaa ja jousituksena teräs- ja pystyspiraalijousia. Verhoiluun käytetään kangasta tai nahkaa. == Vuodesohva == Vuodesohva on sohva, joka voidaan avata ja levittää vuoteeksi. Vuodesohva voi toimia mekanismilla, ja sen voi joko rullata auki, tai siinä on lukitus, jota naksauttamalla sen saa levälleen. Vuodesohva voi olla myös ilman mekanismia, jolloin istuinosa vain vedetään lattialle. == Sohvan hävittäminen == Sohvan tultua elinkaarensa loppupäähän vanhaksi, kuluneeksi tai rikkinäiseksi se tulee hävittää asianmukaisesti. Sohvassa ei ole tuottajavastuuta, eikä siitä makseta hankintavaiheessa kierrätysmaksua, minkä takia sen toimittaminen jäteasemalle on maksullista. Vielä käyttökuntoista sohvaa voi yrittää myydä tai tarjota kierrätyskeskukseen, jolloin pelkkä kuljetus maksaa tai kierrätyskeskus voi noutaa sen myös ilmaiseksi. Sohva on ongelmajätettä, eikä sitä saisi hylätä maastoon. == Lähteet == == Aiheesta muualla == Luokka:Istuimet Luokka:Seulonnan keskeiset artikkelit
Udmurtti

Udmurtti tarkoittaa seuraavia: * udmurtti, permiläinen kieli * udmurtit, permiläinen kansa. ==Katso myös== * Udmurtia, tasavalta Venäjällä.
Du Fu

Du Fu (, 712–770) oli Tang-kauden keskeisiä runoilijoita. Elinaikanaan hän ei kuitenkaan kohonnut maineeseen vaan vietti kiertelevää elämää pikkuvirkamiehenä. Jälkipolvet ovat pitäneet Du Futa Kiinan kaikkien aikojen parhaana runoilijana. Du Fu syntyi oppineeseen perheeseen ja sai perinteisen kungfutselaisen koulutuksen. Hän kuitenkin reputti virkamiestutkinnossa ja lähti virkamiesuran sijaan matkustelemaan. Hän sai mainetta runoilijana ja tapasi muita runoilijoita, näiden joukossa kuuluisan Li Bain. Hän reputti virkamiestutkinnon toistamiseen mutta sai runojensa avulla jonkinlaisen aseman hovissa. An Lushanin kapina sotki pahasti Du Fun uran ja elämän. Hän pääsi kuitenkin pakenemaan ja sai tilapäisesti uuden aseman maanpaossa olevan hovin luota. 760-luvulla hän joutui palaamaan taas kiertolaiselämään. Monet hänen runoistaan kertovat An Lushanin kapinan ajasta, eron tuskasta, koti-ikävästä tai kansan kärsimyksistä tuona levottomana aikakautena. Du Futa on nimitetty realistiksi (vastakohtana Li Bain romantiikalle ja fantasioille). Du Fun runot ovat etupäässä pieniä silmänräpäys- ja tunnelmakuvia, joissa hän käsittelee oman aikansa tapahtumia tai myös luontoa ja sen ilmiöitä. Niissä vallitsee enimmäkseen raskasmielinen sävy, lohduton tietoisuus kaiken katoavaisuudesta.Tu-fu, Tietosanakirja. Osa 9, palsta 1888. Tietosanakirja- osakeyhtiö 1917 == Lähteet == == Aiheesta muualla == Luokka:Kiinalaiset runoilijat Luokka:Vuonna 712 syntyneet Luokka:Vuonna 770 kuolleet Luokka:Seulonnan keskeiset artikkelit
FlyMe

FlyMe oli ruotsalainen halpalentoyhtiö, joka toimi Göteborgista käsin. Sen ensimmäinen reittilento tapahtui 1. maaliskuuta 2004. Yhtiö oli listattu Tukholman pörssissä. Yhtiö päätettiin hakea konkurssiin 1. maaliskuuta 2007. Yhtiö ilmoitti konkurssihakemuksesta asiakkailleen tekstiviestillä puoli kahden aikaan aamuyöllä 2. maaliskuuta 2007, samana päivänä 2 500 asiakkaan oli määrä lentää yhtiön lennoilla. == Laivasto == Toimintansa aikana FlyMe käytti seuraavia konetyyppejä: * Boeing 737-300 * Boeing 737-300QC * Boeing 737-500 * McDonnell Douglas MD-83 * McDonnell Douglas MD-87 == Reittikohteet == FlyMe lensi ennen toiminnan loppumista seuraaviin kohteisiin: *Kotimaan kohteet: Göteborg, Malmö ja Tukholma. *Ulkomaan kohteet: Alicante, Amsterdam, Barcelona, Kreeta (Hania), Lontoo (Stansted), Helsinki, Malaga, Mallorca (Palma), Nizza, Pariisi (Beauvais), Praha, Rodos ja Rooma (Ciampino). == Lähteet == * === Viitteet === == Aiheesta muualla == Luokka:Entiset ruotsalaiset lentoyhtiöt Luokka:Halpalentoyhtiöt
CB-radiopuhelin

CB-radiopuhelin on alun perin Yhdysvalloissa omaksuttu radiostandardi. CB- radion saa vapaasti hankkia, sitä saa vapaasti käyttää ilman pätevyystodistusta, radiolähetyslupaa tai taajuusmaksua. Suomen radiomääräyksen mukaan CB-radiopuhelimen sallitut lähetystehot ovat 4 W AM, 4 W FM ja 12 W SSB, 26. maaliskuuta 2013 alkaen. Antennina saa käyttää enintään 3 dBd:ä vahvistavaa antennia, mikä vastaa 5,14 dBi:ä. CB-radiopuhelimissa ei ole LA-radiopuhelinten kanavaa 11A. LA-radiopuhelinten suurimmat sallitut lähetystehot ovat 5 W FM ja 5 W AM. Suomessa on monia lyhytaaltoradion ja PR-27-radion ajalta olevia yhdistyksiä, joiden jäsenet liikennöivät CB- radiopuhelimilla. Luokka:CB-radio